## Rješenje o odobrenju objavljivanja ponude za preuzimanje društva Požeška banka d.d., Požega Podravskoj banci d.d. iz Koprivnice

### NN 62/2005 (18.5.2005.), Rješenje o odobrenju objavljivanja ponude za preuzimanje društva Požeška banka d.d., Požega Podravskoj banci d.d. iz Koprivnice

# KOMISIJA ZA VRIJEDNOSNE PAPIRE REPUBLIKE HRVATSKE

**1206**

Sukladno odredbama članka 13. stavka 2. Zakona o
preuzimanju dioničkih društava »Narodne novine« broj 84/02, 87/02 i 120/02), Komisija
za vrijednosne papire Republike Hrvatske, na temelju zahtjeva trgovačkog
društva Podravska banka d.d., Koprivnica, Opatička 3, za odobrenje
objavljivanja ponude za preuzimanje javnog dioničkog društva Požeška banka
d.d., Požega, Republike Hrvatske 1/b, na sjednici održanoj 12. svibnja 2005.
godine,

## RJEŠENJE

1. Trgovačkom društvu Podravska banka d.d.,
Koprivnica, Opatička 3, odobrava se objavljivanje ponude za preuzimanje javnog
dioničkog društva Požeška banka d.d., Požega, Republike Hrvatske 1/b.

2. Ovo Rješenje objavit će se u »Narodnim
novinama«.

```
Obrazloženje
```

```

```

I. Trgovačko društvo Podravska banka d.d.,
Koprivnica, Opatička 3 (dalje u tekstu: Ponuditelj), podnijelo je Komisiji za
vrijednosne papire Republike Hrvatske (dalje u tekstu: Komisija), 16. ožujka
2005. godine, sukladno odredbi članka 13. stavak 1. Zakona o preuzimanju
dioničkih društava (dalje u tekstu: Zakon), zahtjev za odobrenje objavljivanja
ponude za preuzimanje trgovačkog društva Požeška banka d.d., Požega, Republike
Hrvatske 1/b (dalje u tekstu: Izdavatelj), ponudu i isprave iz članka 12.
stavak 2. Zakona.

Komisija je 30. ožujka 2005. godine zatražila
dopunu dokumentacije sukladno odredbi članka 12. stavak 2. Zakona i to Odluku
Hrvatske narodne banke o prijavi namjere provedbe koncentracije Ponuditelja i
Izdavatelja sukladno Odluci o zaštiti tržišnog natjecanja unutar bankarskog
sektora (Narodne novine broj 48/03) te prethodnu suglasnost Hrvatske narodne
banke, kojom se Ponuditelju odobrava stjecanje više od 75% udjela u glasačkim
pravima ili kapitalu banke.

Navedenu dopunu dokumentacije, Komisija je
zaprimila 12. svibnja 2005. godine, od kada se zahtjev Ponuditelja za odobrenje
objavljivanja ponude za preuzimanje smatra urednim.

II. Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03), a
u svezi s odredbama članka 114. stavaka 1. i 5. Zakona o tržištu vrijednosnih
papira (»Narodne novine« broj 84/02). Komisija je izvršila uvid u podatke
sudskog registra na internetu te utvrdila da temeljni kapital Izdavatelja
iznosi 64.000,00 kuna.

Uvidom u podatke Središnje depozitarne agencije
d.d., Zagreb, iz predmeta: Komisija – dostava podataka o izdavateljima, Klasa:
450-08/04-01/86, utvrđeno je da je Izdavatelj na zadnji dan u mjesecu
listopadu, studenom i prosincu 2004. godine, imao više od 100 dioničara.

III. Obveza objavljivanja ponude za preuzimanje,
sukladno odredbi članka 4. stavak 1. Zakona, nastala je za Ponuditelja 14.
veljače 2005. godine, stjecajem 95.362 dionice, odnosno 29,80% učešća u
temeljnom kapitalu Izdavatelja, što daje 30,13% od ukupnog broja glasova koje
daju dionice Izdavatelja s pravom glasa, sklapanjem 10 ugovora o kupoprodaji
dionica Izdavatelja. Ponuditelj je nakon navedenog stjecanja, temeljem Ugovora
o kupoprodaji dionica Izdavatelja od 16. veljače 2005. godine, stekao još
11.078 dionica, odnosno 3,46% učešća u temeljnom kapitalu Izdavatelja, što daje
3,50% od ukupnog broja glasova koje daju dionice Izdavatelja s pravom glasa.
Ponuditelj nakon svih predmetnih stjecanja raspolaže sa 106.440 dionica,
odnosno 33,26% učešća u temeljnom kapitalu Izdavatelja, što daje 33,63% od
ukupnog broja glasova koje daju dionice Izdavatelja s pravom glasa.

IV. Cijena po kojoj Ponuditelj nudi otkup
dionica u ponudi za preuzimanje iznosi 140,00 kuna po dionici. Najviša cijena
po kojoj je Ponuditelj stekao dionice Izdavatelja s pravom glasa u razdoblju od
jedne godine prije dana objavljivanja ponude za preuzimanje iznosi 100,00 kuna
po dionici. Prema očitovanjima Zagrebačke burze d.d., Zagreb, i Varaždinske
burze d.d., Varaždin, dostavljenim na zahtjev Komisije (u predmetu: klasa:
450-08/05-01/95), dionice Izdavatelja nisu uvrštene na Varaždinskoj burzi d.d.,
Varaždin, dok je prosječna cijena ostvarena na Zagrebačkoj burzi d.d., Zagreb,
u zadnja tri mjeseca prije nastanka obveze objavljivanja ponude za preuzimanje
iznosila 127,70 kuna po dionici, te je utvrđeno da je cijena izražena u ponudi
za preuzimanje u iznosu od 140,00 kuna po dionici, utvrđena u skladu s odredbom
članka 15. stavci 3.–6. Zakona.

V. Ponuditelj je vlasnik 106.440 redovnih
dionica Izdavatelja, a temeljni kapital Izdavatelja podijeljen je na 320.000
redovnih dionica, svaka u nominalnom iznosu od 200,00 kuna. Novčana sredstva
potrebno je osigurati sukladno odredbi članka 9. stavka 1. Zakona, za plaćanje
preostalih 210.060 dionica Izdavatelja s pravom glasa, u iznosu od najmanje
29.408.400,00 kuna. Uvidom u Ugovor o posebnom računu, kojeg su 16. ožujka
2005. godine, sklopili Raiffeisenbank Austria d.d., Zagreb, Petrinjska 59 i Podravska banka d.d.,
Koprivnica, Opatička 3, te Dodatak navedenom Ugovoru o posebnom računu, od 10.
svibnja 2005. godine, utvrđeno je da je Ponuditelj osigurao sredstva u iznosu
30.000,00 kuna.

VI. Nadalje, utvrđeno je da su zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine« broj 115/02 i 43/03).

VII. Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

VIII. Na temelju odredbe članka 8. stavka 4.
Zakona o tržištu vrijednosnih papira, ovo Rješenje se objavljuje u »Narodnim
novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike Hrvatske
u roku od 30 dana od primitka ovog Rješenja.

Klasa: UP/I-450-08/05-02/35

Urbroj: 567-01/05-8

Zagreb, 12. svibnja 2005.

Predsjednik Komisije

**Miljenko** **Fičor**, v. r.

Rješenje, NN 62/2005-1206